  Виталий Пронин Шырвисён ӵемысь палаське тузон, быжоосын кырсёмытэм ву, сиён-юон пыр.Роспотребнадзорысь специалистъёс ало: тол шуныт улэмен, шыръёслэн лыдзы йылэмын. Ижысь паласькись висёнъёсъя больницаын туннэ шырвисёнэн черлам дасолэсь ятыр адями йӧнатӥське. Специалистъёс ало: матысь дыре таӵеослэн лыдзы уката  йылыны быгатоз. Угось тулыс вуэмен, сад-бакча, юртъер котырын утялтӥськыны кутом. Нош шырвисён ӵемысь палаське тузон, быжоосын кырсёмытэм ву, сиён-юон пыр. Висён адями пушкын 7-25 нунал ватӥськыса улэ.Кутске со шуак: мугор 38-40 градусозь ӟырда, йыр, суйбыгытъёс висё. Соин ик тросэз малпа, пыэдэн висьыны ӧдъя шуыса. Но ог 4-5 нунал ортчыса, адямилэн кызез ӧжытгес кыльыны ӧдъя, секыт учыръёсы со воксё уг поты ни. Дыраз йӧнатӥськымтэ дыръя улон куспетӥ луыны быгатэ - кылем арын таин сэрен 8 мурт югыт дуннеен люкиськиз.Мар кароно шырвисёнлэсь утиськон понна?- Сад-бакчаысь коркаосты, кеносъёсты тулыс миськоно 3 процентъем хлор вуэн. Ымез-нырез пытсано маскаен, киосы одно дӥсяно перчатки. Утялтӥськон вискын сиськонлэсь-юонлэсь, тамак кысконлэсь возиськоно, угось кырсь киосысь инфекция пушке шедёз.- Тэле потаку, чылкытлыкез чаклано. Сиён-юонэз юнме азе тырыны уг яра, сьӧре ӝӧккышет кутоно, умой луоз клеёнка.Шырвисёнлы пумит вакцина ӧвӧл. Но шыръёсты быдтӥсь суретъёс вань. Соосты одно пазялозы нылпи лагерьёсы. Нош сад-бакча возисьёс та ужез ас вылазы басьтоно луозы.Элина Кумачёва Туспуктӥз А. Горбунов     Теги: тазалыкезутён  